বিজেপিকে আক্রমণ খোদ বিজেপি সাংসদের, ফুল বদল কি সময়ের অপেক্ষা?

ওয়েবডেস্ক: আমি জেলা থেকে একমাত্র রাজ্যসভার সাংসদ। আমাকে জেলা নেতৃত্ব কিছুই জিজ্ঞাসা করে না। বিজেপির রুলস ও রেজোলিউশন কিছুই বুঝতে পারছি না। আগামী বিধানসভা ভোটে বিজেপির ফল খারাপ হতে চলেছে। বিজেপির রাজ্য ও কেন্দ্রীয় নেতৃত্বকে তোপ দেগে শনিবার এমনই মন্তব্য অনন্ত মহারাজের (Ananta Maharaj)। তিনি ক্রমশ দূরত্ব বাড়াচ্ছেন বিজেপি (BJP) নেতৃত্বের সঙ্গে। আগামী বিধানসভা ভোটের আগে যা সমস্যায় ফেলবে বিজেপিকে। কারণ কোচবিহারে রাজবংশী ভোটে তাঁর ভালোরকম প্রভাব রয়েছে। রাজ্যে যে কয়েকটি জায়গায় বিজেপির উত্থান হয়েছিল তার মধ্যে রয়েছে কোচবিহার। সেখানে উলট পূরাণ শুরু হয়েছে আগেই। ভালো ফল হয়েছে তৃণমূলের। ফলে আগামী বছর বিধানসভা ভোটের আগে সমস্যা বাড়তে চলেছে পদ্মফুলের। এদিন সরাসরি মোদি-শাহকে উদ্দেশ্য করে তিনি মন্তব্য করেন, ফল কিন্তু খুব খারাপ হবে।

কয়েক দিন আগে দিল্লিতে বিজেপির রাজ্য সভাপতি তথা কেন্দ্রীয় মন্ত্রী সুকান্ত মজুমদারের বাড়িতে বিজেপি সাংসদদের বৈঠক হয়। সেখানে আমন্ত্রণ জানানো হয়েছিল অনন্ত মহারাজকে। কিন্তু তিনি সেই বৈঠকে যাননি। ফলে ফুল বদল কি সময়ের অপেক্ষা?  গ্রেটার কোচবিহার, পৃথক রাজ্যের দাবিতে তীব্র আন্দোলন হয়। যার প্রধান মুখ বংশীবদন বর্মন গ্রেফতার হন। তারপরই আন্দোলনের রাশ হাতে নিয়েছিলেন অনন্ত মহারাজ। ওরফে নগেন্দ্র রায়। সেই তাঁর উত্থান। ওই আন্দোলন শুরু হয়েছিল ২০০৫ সালে। তারপরে উত্তাল হয়ে ওঠে কোচবিহার। বাম জমানার শেষের দিকে উত্থান শুরু অনন্ত মহারাজের।

আরও পড়ুন: ব্রিগেডে কি আদৌ ভিড় হবে? সংশয় সিপিএম দলের অন্দরেই